वनडे रैंकिंग : शीर्ष 50 में पहुंचे रोहित  
भारतीय बल्लेबाज रोहित शर्मा आईसीसी वनडे रैंकिंग में 32 पायदान की छलांग लगाकर 49वें स्थान पर पहुंच गए।
वेस्टइंडीज के खिलाफ हाल में समाप्त हुई एकदिवसीय श्रृंखला में बेहतरीन प्रदर्शन करने वाले मध्यक्रम के भारतीय बल्लेबाज रोहित शर्मा आईसीसी वनडे रैंकिंग में 32 पायदान की छलांग लगाकर 49वें स्थान पर पहुंच गए। रोहित ने पांच मैच में 257 रन बनाये और उन्हें मैन आप द सीरीज चुना गया। भारत ने यह श्रृंखला 3-2 से जीती।  भारत के अन्य बल्लेबाजों में विराट कोहली सातवें नंबर पर पहुंच गये जबकि पार्थिव पटेल ने भी 75 पायदान की लंबी छलांग लगाई है और वह 103वें स्थान पर काबिज हो गये हैं। भारत के कार्यवाहक कप्तान सुरेश रैना (36) और आलराउंडर यूसुप पठान (55वें) हालांकि नीचे खिसक गए।  गेंदबाजों में लेग स्पिनर अमित मिश्रा को श्रृंखला में 11 विकेट लेने का इनाम 108 पायदान की लंबी छलांग के रूप में मिला। वह अब 65वें स्थान पर पहुंच गये हैं। लेग स्पिनर हरभजन सिंह छह पायदान ऊपर 11वें जबकि तेज गेंदबाज प्रवीण कुमार और मुनाप पटेल चार-चार पायदान ऊपर क्रमश: 25वें और 27वें स्थान पर काबिज हो गए हैं।  अंतिम एकदिवसीय मैच में अपने कैरियर की सर्वश्रेष्ठ 86 रन की पारी खेलने वाले डेरेन ब्रावो 67वें जबकि मलरेन सैमुअल्स 16 पायदान ऊपर 106वें नंबर पर काबिज हो गए हैं लेकिन वेस्टइंडीज के कप्तान डेरेन सैमी 107वें स्थान पर खिसक गए हैं। गेंदबाजों में श्रृंखला में आठ विकेट लेने वाले आंद्रे रसेल ने भी 85 पायदान की छलांग लगाई है और वह अब 127वें स्थान पर हैं। इस बीच आईसीसी एकदिवसीय चैंपियनशिप तालिका में भारत ने अपना दूसरा स्थान बरकरार रखा है लेकिन अब वह तीसरे स्थान पर काबिज श्रीलंका से केवल एक रेंटिंग अंक ही आगे हैं। इसके विपरीत वेस्टइंडीज को पांच अंक का पायदा हुआ और इससे उसके 77 रेटिंग अंक हो गए हैं। वह अब नौवें स्थान पर काबिज बांग्लादेश से दस रेंटिंग अंक आगे हो गया है।